Ruotsin kuningaskunnan aloite neuvoston päätöksen YOS tekemiseksi synteettisiä huumausaineita koskevan rikosteknisen profilointijärjestelmän perustamisesta

(2001/C 10/01)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 30 ja 31 artiklan sekä 34 artiklan 2 kohdan c alakohdan,

ottaa huomioon Ruotsin kuningaskunnan aloitteen(1),

ottaa huomioon Euroopan parlamentin lausunnon(2),

sekä katsoo seuraavaa:

(1) Lokakuussa 1999 kokoontuneen Tampereen Eurooppa-neuvoston päätelmien 43 kohta, EU:n huumausaineita koskevan vuosiksi 2000-2004 tehdyn toimintasuunnitelman kohta 4.1.1.4 ja komission tulostaulun 7 kohta on otettu huomioon.

(2) Synteettisillä huumausaineilla on niiden valmistusprosessiin sisältyvien valmistusohjeiden ja -tekniikoiden vuoksi tiettyjä yhteisiä ominaisuuksia, joiden perusteella eri yhteyksissä ja eri paikoissa takavarikoitujen synteettisten huumausaineiden yhteinen alkuperä voidaan jäljittää, toisin sanoen niiden välinen yhteensopivuus voidaan määrittää.

(3) Joissakin Euroopan unionin kansallisissa rikosteknisissä laboratorioissa on kehitetty erityisiä synteettisten huumausaineiden analysointitekniikoita, joiden avulla kyseiset yhteiset ominaisuudet voidaan tunnistaa.

(4) Kyseisistä ominaisuuksista saadaan uutta tietoa perinteisten rikostiedustelu- tai tutkintatietojen lisäksi. Näiden tietojen yhdistelmien avulla on mahdollista todeta tai vahvistaa meneillään olevien tai päättyneiden rikostutkintojen välisiä yhteyksiä ja siten helpottaa synteettisten huumausaineiden valmistukseen ja jakeluun osallistuvien laittomien keskusten tai verkostojen tunnistamista.

(5) Kehitettyjen erityistekniikoiden avulla saatavia tietoja ei ole teknisesti mahdollista yhdenmukaistaa lyhyellä aikavälillä. Kyseisiä tekniikoita kehittäneet laboratoriot olisi nimettävä ja niiden tehtäväksi olisi annettava synteettisten huumausaineiden erityisten fyysisten ja kemiallisten ominaisuuksien määrittely ja epäpuhtauksien profilointi.

(6) Reaaliaikaisten rikostiedustelu- ja tutkintatietojen kerääminen, yhdistely ja analysointi on keskeisen tärkeää operatiivisiin tuloksiin pääsemiseksi, minkä vuoksi synteettisistä huumausaineista otetut näytteet on toimitettava nimetyille laboratorioille ja rikostiedustelu- tai tutkintatiedot Europolille välittömästi takavarikoinnin jälkeen,

ON TEHNYT SEURAAVAN PÄÄTÖKSEN

1 artikla

Näytteiden analysointi

1. Perustetaan Euroopan laboratoriojärjestelmä, jonka tarkoituksena on suorittaa erityisiä rikosteknisiä profilointianalyysejä, jäljempänä 'erityisanalyysit', takavarikoiduista synteettisistä huumausaineista otetuista näytteistä rikosten ehkäisemistä, tutkintaa, selvittämistä ja syytteeseenpanoa varten.

2. Tässä päätöksessä tarkoitetaan 'synteettisillä huumausaineilla' amfetamiineja, MDMA:ta ja muita ekstaasin vastineita (amfetamiinin tyyppisiä piristeitä).

2 artikla

Laboratorioiden nimeäminen

1. Tämän päätöksen liitteessä nimetään laboratoriot, joiden on määrä suorittaa synteettisten huumausaineiden erityisanalyysejä.

2. Jokaisella laboratoriolla on toimivalta analysoida liitteessä lueteltuja synteettisiä huumausaineita.

3 artikla

Laboratorioiden tehtävät

1. Nimetyillä laboratorioilla on kaksi päätehtävää:

a) suorittaa niille toimitettujen synteettisistä huumausaineista otettujen näytteiden erityisanalyysejä kaikkien jäsenvaltioiden puolesta;

b) määritellä, sopivatko analysoidut näytteet yhteen muiden kyseisen laboratorion analysoimien näytteiden kanssa.

2. Nimetyt laboratoriot soveltavat erityisanalyyseihin parhaimpia mahdollisia kemiallisia prosesseja ja pitävät kirjaa kaikista analysoiduista näytteistä, jotta näytteiden mahdollinen yhteensopivuus voidaan tarkistaa.

4 artikla

Kustannukset

Nimettyjen laboratorioiden rahoituksesta vastaavat tämän päätöksen perusteella suoritetun työn osalta ne jäsenvaltiot, joiden alueella kyseiset laboratoriot sijaitsevat.

5 artikla

Näytteiden ottamis- ja toimittamisvelvollisuus

1. Jäsenvaltioiden on otettava näytteitä valmistuspaikoilla takavarikoiduista synteettisistä huumausaineista ja toimitettava kyseiset näytteet nimetyille laboratorioille erityisanalyysejä varten.

2. Jäsenvaltioiden on lisäksi otettava näytteitä muualla kuin valmistuspaikoilla takavarikoiduista synteettisistä huumausaineista ja toimitettava kyseiset näytteet nimetyille laboratorioille, jos takavarikon määrä on suurempi kuin:

a) 500 kappaletta pillereiden tai annosten osalta;

b) 1000 millilitraa nesteiden osalta;

c) 1000 grammaa jauheiden tai muun irtotavaran osalta.

3. Näytteiden määrän on oltava riittävä, jotta nimetyt laboratoriot voivat suorittaa 3 artiklassa säädetyt tehtävät.

4. Näytteet on otettava ja toimitettava mahdollisimman pian. Näytteiden ottamisesta ja toimittamisesta voidaan kieltäytyä ainoastaan, jos näytteiden ottaminen ja/tai toimittaminen voi:

- vahingoittaa keskeisiä kansallisia turvallisuusetuja,

- vaarantaa vireillä olevan tutkinnan onnistumisen tai henkilöiden turvallisuuden,

- sisältää organisatorisia tai erityiseen tiedustelutoimintaan liittyviä tietoja valtion turvallisuuden alalla.

5. Näytteet on toimitettava laittomista huumausaineista otettujen näytteiden toimittamisesta tehdyn neuvoston päätöksen N:o 2001/.../YOS(3) mukaisesti. Näytteet lähettävä tai vastaanottava valtio ei saa kieltäytyä täyttämästä kyseisen päätöksen 4 artiklassa tarkoitettua tarvittavaa näytteen toimittamista koskevaa lomaketta, jos näyte toimitetaan tämän artiklan perusteella.

6 artikla

Tuloksista tiedottaminen jäsenvaltioille

1. Laboratorion on ilmoitettava mahdollisimman pian näytteen lähettäneelle jäsenvaltiolle erityisanalyysin tuloksista ja mahdollisesta yhteensopivuudesta muiden näytteiden kanssa.

2. Jäsenvaltioille, jotka ovat toimittaneet aiemmat näytteet laboratoriolle, tiedotetaan mahdollisista yhteensopivuuksista sekä yhteensopivan näytteen alkuperästä.

7 artikla

Europol

1. Europol-yleissopimuksen 4 artiklan 4 kohdan mukaisesti takavarikkoon liittyvät rikostiedustelu- tai tutkintatiedot, jotka on toimitettava erityisanalyysiä varten tämän päätöksen 5 artiklan mukaisesti, on toimitettava Europolille samanaikaisesti, kun itse näyte toimitetaan nimetylle laboratoriolle, sanotun kuitenkaan rajoittamatta kyseisen sopimuksen 4 artiklan 5 kohdan soveltamista.

2. Europol-yleissopimuksen 4 artiklan 4 kohdan mukaisesti Europolille on tiedotettava mahdollisimman pian kaikista yhteensopivista näytteistä. Europolille on toimitettava tietoja huumausaineiden laadusta sekä yhteensopivien näytteiden alkuperästä, sanotun kuitenkaan rajoittamatta kyseisen sopimuksen 4 artiklan 5 kohdan soveltamista.

3. Edellä 2 kohdassa tarkoitetut tiedot on toimitettava Europolille Europol-yleissopimuksen 4 artiklan mukaisesti siihen jäsenvaltioon perustetun kansallisen yksikön välityksellä, jossa laboratorio sijaitsee.

8 artikla

Arviointi

1. Euroopan unionin neuvosto arvioi tätä päätöstä ennen ...(4).

2. Nimettyjen laboratorioiden on talletettava arviointia varten vähintään viiden vuoden ajan tiedot kaikista suoritetuista erityisanalyyseistä.

9 artikla

Voimaantulo

Tämä päätös tulee voimaan 1 päivänä syyskuuta 2001.

Tehty ...

Neuvoston puolesta

Puheenjohtaja

(1) EYVL C ...

(2) EYVL C ...

(3) EYVL L ...

(4) Viisi vuotta tämän päätöksen voimaantulopäivästä.

LIITE

>TAULUKON PAIKKA>